RESOLUCIÓN do 5 de xullo de 2018 pola que se revisa a declaración de zonas sensibles no ámbito territorial das bacías hidrográficas de Galicia-Costa.
Augas de Galicia — III. Outras disposicións — 23/07/2018

A Directiva 91/271/CEE, do Consello, do 21 de maio, sobre o tratamento das augas residuais urbanas, establece unha serie de medidas coa finalidade de garantir que as ditas augas sexan tratadas correctamente antes da súa vertedura.
O Real decreto lei 11/1995, do 28 de decembro, polo que se establecen as normas aplicables ao tratamento das augas residuais urbanas, incorporou ao ordenamento interno a mencionada directiva, regulando a obriga de dispor dun sistema de colectores para a recollida e condución das augas residuais en determinadas aglomeracións urbanas e fixando os distintos tratamentos aos que deberán someterse tales augas antes da súa vertedura ás augas continentais ou marítimas, distinguindo se esas verteduras se efectúan en zonas sensibles ou non.
O artigo 7.3 do citado Real decreto lei 11/1995 prevé que a Administración xeral do Estado declarará as zonas sensibles nas bacías hidrográficas que excedan o ámbito territorial dunha comunidade autónoma e que as comunidades autónomas efectuarán a devandita declaración nos restantes casos e darán a oportuna publicidade no respectivo diario oficial.
O artigo 7.2 do Real decreto 509/1996, do 15 de marzo, de desenvolvemento do Real decreto lei 11/1995, do 28 de decembro, polo que se establecen as normas aplicables ao tratamento das augas residuais urbanas, dispón que a declaración de zonas sensibles debe revisarse polo menos cada catro anos.
Mediante a Resolución da Presidencia de Augas de Galicia, do 22 de maio de 2001 (DOG do 30 de maio), declarouse a ría de Pontevedra como zona sensible.
Mediante a Resolución da Presidencia de Augas de Galicia do 28 de xaneiro de 2009 (DOG do 4 de febreiro) mantívose a declaración da ría de Pontevedra como zona sensible e declarouse como zona sensible a ría de Ferrol.
Mediante a Resolución da Presidencia de Augas de Galicia do 28 de xaneiro de 2013 (DOG do 27 de marzo) mantívose a declaración das rías de Pontevedra e de Ferrol como zonas sensibles e declaráronse como zonas sensibles os encoros e as lagoas indicados no anexo da resolución.
Polo tanto, transcorridos máis de catro anos desde a última declaración de zonas sensibles no ámbito territorial das bacías hidrográficas de Galicia-Costa, procede realizar a súa revisión, co fin de, se for o caso, manter a cualificación como zonas sensibles das designadas anteriormente e/ou proceder á declaración de novas zonas como sensibles.
O artigo 11.1 da Lei 9/2010, do 4 de novembro, de augas de Galicia, dispón que corresponden a Augas de Galicia no ámbito da xestión das bacías intracomunitarias, as competencias que o ordenamento xurídico vixente en materia de augas atribúe aos organismos de bacía.
Realizados os pertinentes estudos, logo de dar audiencia aos concellos afectados e de acordo co establecido no artigo 7 do citado Real decreto 509/1996, do 15 de marzo,
Primeiro. Declarar como zonas sensibles as que se relacionan no anexo da presente resolución, para os efectos previstos no Real decreto lei 11/1995, do 28 de decembro, polo que se establecen as normas aplicables ao tratamento das augas residuais urbanas, e de acordo co criterio a) establecido no anexo II do Real decreto 509/1996, do 15 de marzo, de desenvolvemento do Real decreto lei 11/1995, do 28 de decembro, polo que se establecen as normas aplicables ao tratamento das augas residuais urbanas.
Segundo. Tendo en conta o indicado no punto anterior, de acordo co Real decreto 509/1996, do 15 de marzo, nos lagos e cursos de auga que desemboquen en lagos, lagoas, encoros e baías pechadas que teñan intercambio de augas escaso e nos que, polo tanto, pode producirse unha acumulación, convén prever a eliminación de fósforo e tamén poderá considerarse a eliminación de nitróxeno.
As autorizacións de verteduras poderán impoñer requisitos máis rigorosos cando sexa necesario para garantir que as augas receptoras cumpran coas normas de calidade ambiental fixadas na normativa vixente e cos obxectivos ambientais que se establezan nos plans hidrolóxicos.
Terceiro. Identificar para cada unha das mencionadas zonas sensibles as aglomeracións urbanas que vertan nelas e que contan na actualidade con máis de 10.000 habitantes equivalentes. Esta relación completarase con aquelas aglomeracións urbanas que superen os 10.000 habitantes equivalentes durante o período de vixencia da presente resolución, tras a revisión que se faga na Comunidade Autónoma de Galicia das aglomeracións urbanas en que se estrutura o territorio, de acordo co establecido no artigo 3 do citado Real decreto lei 11/1995, do 28 de decembro.
Cuarto. Dar publicidade desta declaración mediante a súa inclusión no Diario Oficial de Galicia.
Quinto. Esta declaración de zonas sensibles deberase revisar nun prazo máximo de catro anos.
Santiago de Compostela, 5 de xullo de 2018
* Encoros que no momento da designación non cumprían os criterios para a súa designación como masa de auga.
** Lagoas pendentes de clasificar como masa de auga debido ás súas particulares características.